SKRIFTLIG FORESPØRGSEL P-3639/01

af Daniela Raschhofer (NI) til Kommissionen

(8. januar 2002)

Om: Privatisering af den tjekkiske energisektor

I Den Tjekkiske Republik skal det offentliges andele i energisektoren sælges. Det gælder bl.a. for en andel på 67 % af energiforsyningsselskabet CEZ og offentlige hovedaktionærandele i yderligere 6 tjekkiske distributionsselskaber.

I forbindelse med privatiseringsbestræbelserne i den tjekkiske energisektor har forskellige aspekter været påfaldende: Alle ovennævnte andele sælges f.eks. til en eneste investor, der i sin egenskab af vertikalt integreret virksomhed ville komme til at råde over 80 % af andelen af det tjekkiske el-marked. Endvidere vil den nye, førende virksomhed på markedet ved erhvervelse af et datterselskab under CEZ, CEPs, få fuldstændig kontrol med det tjekkiske distributionsnet.

Selve salget sker på højst tvivlsomme betingelser fra den tjekkiske regerings side. Dele af aktiepakken kan frem til år 2010 kun sælges med den tjekkiske regerings samtykke. Indtil 2015 skal den nye ejer tvinges til en omfattende el-eksport og skal aftage ca. 27 mio. tons tjekkisk brunkul og forpligtes til fuldstændig drift af atomkraftværkerne Dukovany og Temelin.

Der skal efter sigende også have været tale om uregelmæssigheder og retsstridige handlinger i forbindelse med salgsudbuddet og valget af privatiseringskonsulent.

Hvordan vurderer Kommissionen det af den tjekkiske regering ønskede eksportpålæg og forpligtelsen til at aftage brunkul på baggrund af den fælles holdning vedrørende energikapitlet, hvor Tjekkiet anmodes om ikke at træffe sådanne langsigtede aftaler?

Mener Kommissionen, at den monopolstilling, den nye ejer opnår ved salget, også for så vidt angår kontrollen med distributionsnettet, er i modstrid med principperne for liberalisering af energimarkedet og den åbning af energimarkedet, den tjekkiske regering har stillet i udsigt i den fælles holdning til energikapitlet?

Lever udbudsproceduren op til alle kriterier i EU-retten?

Svar afgivet på Kommissionens vegne af Günter Verheugen

(7. februar 2002)

Kommissionen følger udviklingen i energisektoren i Den Tjekkiske Republik, navnlig med hensyn til landets konkurrencepolitiske forpligtelser i henhold til Europaaftalen og inden for rammerne af tiltrædelsesforhandlingerne.

Kommissionen har desuden modtaget flere bemærkninger og klager vedrørende privatiseringen af det tjekkiske elektricitetsmarked.

For at gøre det muligt for Kommissionen at foretage en korrekt analyse af konkurrenceaspektet af denne privatisering har vi som et første skridt kontaktet Den Tjekkiske Republiks Kontor for Konkurrencebeskyttelse, der er ansvarligt for håndhævelsen af konkurrencereglerne, for at få dets vurdering af sagen og for at få oplyst, hvilke skridt der er taget.

Kommissionen er ikke fuldt ud underrettet om betingelserne for denne privatisering. Det skal imidlertid erindres, at Kommissionen opfordrer kandidatlandene til at vedblive med at være forsigtige med hensyn til strandede omkostninger, når de påtager sig nye langsigtede forpligtelser.

For så vidt angår distributionsnettet er den tjekkiske distributør i øjeblikket en uafhængig retlig enhed og er således forenelig med den gældende fællesskabsret, Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet(1). Kommissionens forslag(2) om ændring af dette direktiv indeholder kriterier, der skal sikre distributørens uafhængighed.

For så vidt angår udbudsproceduren skal Den Tjekkiske Republik have tilpasset sig Unionens regler for offentlige indkøb på tidspunktet for tiltrædelsen, men dette er endnu ikke sket. Denne forsinkelse blev kritiseret i Kommissionens periodiske rapport for 2001(3), der opfordrede de tjekkiske myndigheder til at sikre klarhed og forudsigelighed på dette område, herunder foretage nødvendige ændringer af lovgivningen for udelukkende at begrænse brugen af hasteprocedurer til nødsituationer og for at udelukke muligheden for vilkårlige regeringsbeslutninger.

(1) EFT L 27 af 30.1.1997.

(2) EFT C 240 E af 28.8.2001.

(3) KOM(2001) 700 endelig.